HomeSample PageTwaalf Mandjies vol!	You are browsing the archive for 2013 April.
April 20, 2013 in Sonder kategorie 4 Comments »
Dit was hierdie week tyd vir die tweede Geluk is Tuisgemaak koswerkswinkel in Ruimsig. Ek kon die tema kies en het besluit op Opmaakkos. Opmaakkos – wat op aarde is dit?
Om op te maak, moes mens seker verskille hê. En dis tog seker nie nuus vir enige mens wat saam met ‘n ander mens op hierdie ondermaanse lewe nie. Dis dan hoe ek op die idée gekom het. Ek het onthou hoe maklik is dit eintlik om weer goed te word en lief te hê as die ander een dit nie verdien nie. Ek het ook weer bietjie gaan delf in die handige instrument vir gesonde verhoudinge wat ons jare terug onder oë gekry het: The Five Love Languages van Gary Chapman Die meeste van julle ken dit al. Ek onthou nog goed hoe rewolusionêr dit was om agter te kom my liewe man is eintlik so goedkoop. Soek net so af en toe ‘n koffiekie in die bed en dat ek net net bietjie meer sal dink voor ek praat. Dis eintlik maar een van almal se emosionele behoeftes: Acts of service.
In ‘n huis kan die takies in die kombuis groot brûe bou. En vandaar die handige wenkie aan jong getroudes: Daar is ‘n sleutel in jou hand – Opmaakkos! Ek het gaan dink aan al my man se gunstelinge en die aand voor die tweede werkswinkel net seker gemaak ons praat uit dieselfde huis. Hy het volmondig saamgestem. Enige iets met ‘n degie werk vir hom en pampoenpoffertjies het ‘n magiese uitwerking op enige man. Ek kon dus met selfvertroue verkondig. Hierdie spyskaart het ‘n 27 jaar waarborg. Kom ons begin by die spierwit skonnie, getiteld Saterdagoggend Skons .
Daar is min dinge wat so ongesond en so lekker is soos ‘n spierwit, stapelhoog skon met aarbeikonfyt en room. Ons het as studente somtyds Franschoek toe gery as ons baie “grênd” was en by Swiss Farm gaan skons eet.
Ek het eintlik in die gehate Standerd 7-Huishoudkunde klas leer botterbroodjies bak – met die insnymetode. Ek het nooit weer ‘n paletmes gehad nie, maar glo steeds dis die geheim van ‘n goeie skon: Dit moet min hanteer word, die botter moet met die vingerpunte ingevryf word en die nat bestanddele met ‘n groot mes ingesny word. Hulle sê die pad na ‘n man se hart loop deur sy maag. Hierdie wit, ongesonde skonnie kan net sowel versoeningsbrood genoem word, want daar is geen sonde so groot dat jou man jou nie sal vergewe as jy hom so bederf op ‘n Saterdagoggend nie. Gee net ‘n Rennie saam vir die res van die dag.
Pampoenpoffers het nie veel bekendstelling nodig nie. Dit is ‘n bietjie moeite. Maar beslis die moeite werd as jy daai verhouding wil bou. Vandag se spyskaart se fokus was verhoudinge en nie gesondheid nie. Dus het ek dit tog goedgedink om die jong vroue aan te moedig om maar weer hierdie nommertjie af te stof Die bonus is as jou gesin daardie stroperige affêre in het, het jy nie nodig om nagereg te maak nie.
In ons familie was daar ‘n sêding: “Nee dit gaan goed, die pampoen smaak nog lekker!” Dis ‘n mooi storie van ‘n kuiergas wat nie sy ry kon kry nie. Die gasvrou het toe besluit om pampoen te maak totday hy so moeg is daarvoor dat hy die pad vat. As hulle vir hom aan tafel vra wat hy dink van die kos, was sy antwoord elke keer. “Nee, die pampoen smaak nog lekker!” Hy het net nooit die boodskap gekry dat hy nie meer welkom is nie. Mag julle almal nooit moeg raak vir mekaar of vir pampoen nie.
Created life is God’s love made tastable and given for the good of another. The mundane act of eating is thus a daily invitation to move responsibly and gratefully within this given life. Norman Wirzba
Elke dag nooi God ons om aan te sit by sy tafel waar Hy uit sy groot tuin ons voorsien met meer as wat ons nodig het. Kos is ʼn wonder en ʼn geskenk van die Vader wat so lief is vir ons en die ultimate voorbeeld gestel het van oorbegin.